《贺新郎 秋日竹逸约同云臣红友渭文石亭看桂》
清代·陈维崧

万斛凉云泻。买蜻蛉、烟潭容裔，晴秋潇洒。黄叶村中行不远，隐隐前山精舍。

人已被、暗香萦惹。才见岩梅齐著粉，染西风、丛桂旋开也。

流光驶，似奔马。

舍舟缓服寻兰若。正霜檐、累累金粟，参差低亚。竹色泉光幽映极，携得一樽堪把。

问此乐、何如仆射。忽见高茔延野烧，似赤龙、蹙踏山都赭。

矫首看，莽惊诧。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。